Iэгуауэ иныр хуаIэту
Налшык дэт Киноконцерт гъэлъэгъуапIэм гъатхэпэм и 1-м пшыхь щекIуэкIащ, КъБР-м и цIыхубэ егъэджакIуэ ДыщэкI Марие Сухьэмэдин и пхъур егъэджэныгъэ-гъэсэныгъэ IэнатIэм зэрыпэрыувэрэ илъэс 50 зэрырикъум теухуауэ.
Ди хэкумрэ лъэпкъымрэ и къару емыблэжу хуэлажьэ, зи дуней тетыкIэри Iуэху зехьэкIэри ди республикэм анэдэлъхубзэр щезыгъэдж куэдым я дежкIэ щапхъэ бзылъху-гъэ щыпкъэр щагъэлъа- пIэ пшыхьым кърихьэлIат КъБР-м и Парламентымрэ Правительствэмрэ я лIыкIуэхэр, щIыналъэм и жылагъуэ зэгухьэныгъэхэм я пашэхэр, егъэджэныгъэ-гъэсэныгъэ IэнатIэм и лэжьакIуэхэр, ДыщэкIым и къуажэгъухэр, ныбжьэгъухэр, гъэсэнхэр, благъэхэмрэ Iыхьлыхэмрэ.
ЗэIущIэм щIэст КъБР-м и Парламентым и депутат Пащты Борис, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Шэнтыкъу Иринэрэ а министерствэм лъэпкъ егъэджэныгъэмкIэ и къудамэм и унафэщI Табыщ Муратрэ, Дуней- псо Адыгэ Хасэм и тхьэмадэ Сэхъурокъуэ Хьэутий, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Дунейпсо Арт- комитетым и вице-президент, зэхуэсым и къызэгъэпэщакIуэ Бейтыгъуэн Iэуес, Шэджэм район администрацэм щэнхабзэмкIэ и къудамэм и унафэщI Вэрокъуэ Ларисэ, егъэджакIуэхэм я щIыпIэ профсоюз зэгухьэныгъэм и пашэ Щад Азджэрий, нэгъуэщIхэри.
Адыгэ уэрэджыIакIуэ цIэрыIуэ ДыщэкI Артур игъэзащIэ «Си Лашынкъей» уэрэдымрэ «Кабардинка» къэрал академическэ ансамблым ягъэзащIэ къафэ екIумкIэ къызэIуаха пшыхьыр ирагъэкIуэкIащ Макъамэ театрым и артистхэу ХьэхъупащIэ ФатIимэрэ Бейтыгъуэн Жэмболэтрэ. Апхуэдэ пэщIэдзэ дахэм къыкIэлъыкIуэу, утыкум кърашащ зэхуэсыр зыхуагъэпса ДыщэкI Марие. Абы къыхуэтэджащ пэшышхуэм щIэс псори, пщIэшхуэ хуащIрэ Iэгуауэ иныр хуаIэту.
КупщIафIэу, хьэлэмэту зэхэухуэнауэ екIуэкIащ пшыхьыр. Ар езыгъэкIуэкIхэр тепсэлъыхьащ ДыщэкIым и гъащIэ гъуэгуанэм хэлъ Iуэхугъуэ нэхъыщхьэхэм. АдэкIэ утыкур хуит хуащIащ егъэджакIуэ щэджащэм ехъуэхъуну къекIуэлIахэм. Псалъэ гуапэ куэд хужа-Iащ Марие а пщыхьэщ-хьэм. Япэу абы зыхуэзыгъэза-хэм ящыщщ Бейтыгъуэн Iэуесрэ Лашынкъей жылэм и администрацэм и лэжьакIуэ КIэбышэ Анатолэрэ.
— Ди жылэм къыдэкIауэ дызэрыгушхуэхэм, дызэрыпагэхэм ящыщщ ДыщэкI Марие. А егъэджа-кIуэ Iэзэм зы щIэблэкъым щIэныгъэм и гъуэгу нэхум тришар, — къыхигъэщащ Бейтыгъуэным. — Абы иригъэджахэм я гум ноби щоблэ я унэтIакIуэр къазэрыхуэупса хуабагъэр. Дигуми ди псэми къабгъэдэкIыу дохъуэхъу нэхъыжьыфIым икIи Дуней-псо Арткомитетым къыхуигъэфэща Дыщэ орденымрэ ЩIыхь тхылъымрэ идотыж ди гуапэу.
А дамыгъэ лъапIэм и закъуэкъым Марие и бгъэгум щылыдар а пщыхьэщхьэм. Сэхъурокъуэ Хьэутий ДАХ-м къыбгъэдэкI щIыхь тхылъымрэ «Лъэпкъым къыбгъэдэкI фIыщIэ» дыщэ медалымрэ иритащ ДыщэкIым. КПРФ-м и щIыналъэ къудамэм и пашэ Пащты Борис Марие хуэупсащ «100 лет Великой Октябрьской социалистической революции» дамыгъэмкIэ.
ХьэфIыцIэ Мухьэмэд ДыщэкIым щехъуэхъум къыхигъэщащ а егъэджакIуэр «Си бзэ — си псэ, си дуней» республикэпсо фести-валь-зэпеуэм япэ хыхьахэм, абы и къэпщытакIуэ гупым илъэс куэдкIэ хэтахэм зэращыщыр.
— ДыщэкI Марие и закъуэщ ди щIыналъэм «КъБР-м и цIыхубэ егъэджакIуэ» цIэ лъапIэр зыхуагъэфэщауэ исыр. Ар ипэжыпIэкIэ цIыхубэ егъэджакIуэщ. IэнатIэм зэрыпэрыт илъэс 50-м къриубыдэу абы иригъэджар ныбжьыщIэхэм я закъуэкъым, атIэ Iуэху зехьэкIэ пэрытым и мардэхэм хуигъэсащ ди республикэм адыгэбзэр щезыгъэджхэм я нэхъыбапIэр. Ар хэкум псэ хьэлэлу хуэлэжьэным и щапхъэщ, — жиIащ Мухьэмэд икIи тыгъэ гуапэхэр хуищIащ пшыхьыр зейм.
ЛэжьакIуэ IэкIуэлъакIуэм республикэм и егъэджэныгъэ-гъэсэныгъэ IэнатIэм и зыужьыныгъэм, анэдэлъхубзэр хъумэным хуищIа хэлъхьэныгъэр къалъытэри, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, ХьэтIохъущокъуэ Къазий и цIэр зезыхьэ Адыгэбзэ хасэм къабгъэдэкI щIыхь тхылъхэр иратащ.
Махуэшхуэр зейм гуа- пэу ехъуэхъуащ и къуа- жэгъухэр, иригъэджахэр, и ныбжьэгъухэр, благъэхэр, Iыхьлыхэр, «Си бзэ — си псэ, си дуней» республикэпсо зэпеуэм къыдыхэта егъэджакIуэхэр, нэгъуэщIхэри. Псоми я хъуэхъум къыхэщар зыщ: къэралым, республикэм хьэлэлу хуэлэ-жьа бзылъхугъэ щыпкъэм фIыщIэ ин зэрыхуащIырщ, ар куэдым я дежкIэ гъуэгугъэлъагъуэу, щапхъэу зэрыщытырщ.
Гуапэу, нэгузыужьу екIуэкIа пшыхьым и кIэухыу утыкур хуит ящIри псалъэ иратащ езы ДыщэкIым. Абы зэхуэсым къекIуэлIахэм фIыщIэ ин яхуищIащ, къыхуащIа гулъытэм папщIэ.
ЕгъэджакIуэ пашэм теухуа зэхыхьэр я уэрэдхэм- рэ къафэхэмкIэ ягъэдэхащ республикэм и ансамбл- хэу «Кабардинка», «Шэджэм псыкъелъэхэр», «Лашынкъей», «Макъамэ», уэрэджыIакIуэ цIэрыIуэхэу Дау Марианнэ, Тэшло Алий, Мамбэт Мадинэ, Тхьэгъэлэдж Светланэ, Хьэкъул Оксанэ сымэ, нэгъуэщIхэми.
КЪАРДЭН Маритэ.
